text:
La chiesa e la sua piazza.
Tratto dal libro "Tiere di cunfin" di Pre Antoni Beline.
Si ringrazia Gortani Graziano per la fornitura del documento.
Pre Carli di Cleulis al à stàt doi viaz a Cjabie. Il prin apene saltât fùr predi e il secont tornant indaûr di Stulvisse, là ch’al veve fat un biel piečut di agns. La seconde volte però al à fate pocje tele, seti pal so naturâl seti ancje parceche la mignestre riscjaldade nol è che ur vadi a duc’. Pa la cuàl al à vût ‘nant ritirasi plevan a Cleulis, tal so pais.A Cjabie la puritât no podevin concepilu. No che nol ves fat il so dovè, ma al ere dome di ofese e al maltratave saldo ancje cence merit. Il so vocabolari po al ere fûr di ogni plomp: i frutz a erin duc’ “scugnizons” e rocs; lis feminis dutis vacjs, scrovis e zingaris; i žovins duc’ becs e putanìrs; ju onps duc’ ‘resiastics, cumunisc’, danâz, cjochêi e vie. Chest par categorie; tal conples gjenerâl a erin duc’ indurmidiz e stupiz.Al è clâr che cun tun armamentari di cheste fate no si pò pratindi, in cussiense, che ti metin dopo te nicje di san Florean e nancje no ch’a vegnin vulintîr a scoltà dome ofesis e malegraciis. Cui sglavàz no si à mai cjapàt ucéi e si sta pôc a sgornâ la int ma a tirâle dongje and’ùl che mai. Un predi, po, par mistîr al vares di gloti amâr e spudà dolč. Ma lui al lave indenant pe so strade maludint, menačant, ufindint e infotansi dai Cjistignârs di Cjabie.Ancje cui Catòrs di Rualp le veve a muart, parceche cavie a lavin di vite tun nuvičar e tun bal. Ti vevin ancje metude sù une bande cun tant di tronbons e clarins e cuarnetis, la “Rinascente” e dute la scuare a ere sinpri di viač, massime in carnevâl e tes sagris.Un an, mi pâr dal ’48, ju vevin clamâz a sunà a Cjabie la dì de Madone di dicenbar, ai vot, fieste grande e grant scandul a balâ. Cuanche la “Rinascente” a rivà in paîs sunant a plene cane, pre Carli al mandà svelt il muini a sunâ lis cjanpanis di muart, pa l’anime, cuintri dai sunadôrs. No content ancjmò no, al mandà jù un articul pe Vite Catoliche là ch’al veve scrit, cul so solit don ch’al à di scrivi cence ofindi, che “i pifferi di Rivalpo vennero per suonare e furono suonati!”.Pôc dopo, la plèf di san Martin e restà scuvierte, midiant che pre Antoni di Sedan j veve parût di straložâ tai siei ajars. Si daviergè il concôrs, come di consuet.Cumò no si cjatares tant fassil un disponût a vignì a fâ il plevan achì, ma in chè volte nol ere afat partit di scartà, soredut par un curât di Cjabie. Chi and’ere sui 700 di lôr, conprendût Piedim e Rinc, cuanche lavie no trussavin i 400. A ere plèf, e lavie dome capelanie. E, il plui inpuartant, i predis di chi a vevin ancje la pae dal guvièr, che lavie nond’ere.Invoât di dutis chestis resons pastorâls e, salacôr, ancje assuefat e ingomeât dai Cjabeotz, pre Carli al pensà ben di metisi in terne par san Martin, che dopo e veve di sielgi la int un dai tre.La voghe che il curât di Cjabie al smicjave ‘e nestre plèf e rivà inmediato, pal Boscat, e tun lamp e fasè il gir dal pais. I fabricirs e i plui capàz de nestre si cjatarin cun tun pòs di Cjabeoz, ch’a cunfinavin cui tocs, e si passarin lis informazions tun stâli, jenfri un tai e chelâtri.“Nò us al cedaressin cun dut il cûr - a diserin i Cjabeoz - che no podin supuartâlu âtri, ma o vin masse colegance di sinpri cun chèi di Rualp par fâus un dispiet tant orent. S’al ere un àtri, j al ficjavin sù cence rimaric di sorte, ma vuâtris no. S’al tignarin nò, a glorie di Diu!”.I Rualpoz no vevin flât di ringrassâju pal pericul scjuvât e pe cussiense de int di Cjabie, che mai plui no varessin crodût, a viodiju, ch’an vessin tante. E a sielgerin il curât di Liussûl, pre Madeo.Cuanche pre Carli al vignì a savèle che lu vevin scarničât e disnigrât e ch’j vevin fat là in struc’ l’afâr, si discjadenà come no si ere mai discjadenât. Ce che no ur disè dome Diu lu sa. Al finì la predicje cussì, che si visin ancjimò:“Cjabeotàz, sočàz, ch’a mi veis metût a mâl te plèif di san Martin! Cjalaisi vuâtris, ve’, che, s’a netais la vuestre cragne, e rive jù fint a Latisane!”.Cemût si puedial mo no inpensâsi di predis dal gjenar?
Vista dall’altro.
Commento in calce ad una lettera inviata da mio nonno Luigi Zanier, che lavorava in Austria, a mia nonna Lucia Leschiutta, riferendosi al mio papà che aveva, si e no, qualche anno.
In mancanza di una conoscenza della lingua friulana scritta, ma solo parlata, si nota lo sforzo di scrivere in un italiano a dir poco, maccheronico:
"Cuando venderai la sponga, comprerai al frutto cuelo che fa tirititinga tirititonga” ovvero: "Quando venderai il burro, comprerai per il bambino il giocattolo che scuotendolo riproduce il suono delle 'maracas’ ".
La frase in friulano avrebbe dovuto essere: "Cuant che tu vandarâs la spongie, tu comprarâs al frùt chel cal fâs tiritinghe e tirititonghe"
Il Circolo Culturale “Il Ferâl” è un’associazione senza finalità di lucro. I proventi delle manifestazioni e delle nostre iniziative vengono utilizzati all’interno della nostra comunità, per la manutenzione del Centro Sociale o per lavori di abbellimento e di pulizia del paese. Se volete darci un aiuto abbiamo predisposto un apposito canale di ricezione per eventuali donazioni.
Cabia.net © 2020


c: text/html

text:
Aial sens fevelâ di identitât, di difese di minorancis intun mont globalizât, intun mont che par contâ vuê si à di jessi grancj e in grant, se no no si esist, no si conte, no si à udience? Chestis lis domandis che pre Antoni si faseve intun intervent dal 2002 e che o publichìn a pontadis.
pre Roman Michelot
Identitâts al plurâl, ancje parcè che jo, la mê persone, inte vite o cambii, tant a dî nol è che o pensi simpri compagn, se no o soi stupit. No ai di jessi contraditori, ma o ai di cambiâ. Duncje, ce che o jeri a vincj agns cumò no soi plui, ma no ai tradît par chel, parcè che o ai une altre stagjon. Al è cambiât il timp ator di me e o cambi ancje jo cul timp. No sin fers, jo o ziri intun mont che al zire, mi modifichi intun mont che si modifiche. Al è dut un ingranaç, un incrosament, dut al zire e nô o vin di cjatâ il nestri zîr, la nestre armonie. La identitât e je personâl e coletive. O fevelìn de persone, ma ancje di popul. Al è par analogjie, però, parcè che cuant che o feveli di popul al è un alc che al è come la persone, ma al è un alc di plui e ancje di mancul parcè che la persone e à une identitât sigure e precise, determinade: il popul e la apartignince a di un popul e pues jessi plui o mancul sintude, plui o mancul vivude. Al pues jessi che un al parten cussì par une memorie, par une interioritât, par une simpatie, parcè che al cognòs la lenghe, parcè che i plâs… Al è un che al vîf cun intensitât chest jessi furlan.
In chest, jo o disarès, o sin identitât. O ai di cjatâ il gno pont di riferiment in chest sestant; il gno pont o ai di cjatâlu tai confronts de storie e tai confronts de gjeografie. E je une identitât verticâl inte storie dai oms, inte storie dai popui: ce puest aio jo, ce puest aial il gno popul in chest moment? Parcè che nô furlans o vin dentri cualchi celule, cualchi cromosome. Po, cualchi bastardut al sarà vignût fûr, come che al diseve Biagi: pensâ ae raze pure nissun lu fâs. Ancje a Vençon cuant che a àn fate la grande vuere a jerin cinc, sîs fruts ator che a balinavin pal paîs. E je une robe normâl dî che nô o sin Celtis. Nô o sin Celtis, Todescs, Furlans, Roseans, Slâfs, bastarts… o vin di dut. Duncje, o vin plui identitâts.
E dopo si messede e si mangje: o sin un pastrocj di popui, un microcosmi, un messedot.
(2, al va indevant)
pre Antoni Beline

robotstxt: allowed

filter: keep


text:
26 ottobre 2010
Cun Pierluigi Cappello a Tresesin
E je rivade pes cjasis la ultime Patrie dal Friûl cun in cuviertine Pierluigi Cappello.
O aprofiti par invidâus ducj a Tresesin, in sale dal consei comunâl, joibe ai 28 di Otubar aes 20.30 par une serade in compagnie dal poete vincidôr dal Viareggio 2010 e la presentazion di chest numar.
Sul sît de Patrie o cjatais ancje cualchi anticipazion...
E se no lu vês za fat, ABONAITSI!
O aprofiti par invidâus ducj a Tresesin, in sale dal consei comunâl, joibe ai 28 di Otubar aes 20.30 par une serade in compagnie dal poete vincidôr dal Viareggio 2010 e la presentazion di chest numar.
Sul sît de Patrie o cjatais ancje cualchi anticipazion...
E se no lu vês za fat, ABONAITSI!
Nessun commento:
Iscriviti a: Commenti sul post (Atom)


text:
Cie nen penseise pa dl articul 9 dla lege 482/99 che veid dantfora la poscibelté de mete portines aposta per l lingaz de mendranza tles aministrazions publiches?
Lu judichi positivamentri, parcè che al stabilìs un vêr e propi dirit dal citadin di esprimisi in marilenghe cu la publiche aministrazion. Cun di plui la publiche aministrazion e je ancje tignude a rispuindi par furlan, se lu domande. In chest mût, partant, no dome al è stât ricognossût un dirit fondamentâl de persone, ma indiretamentri, si à contribuît a jevâ sù il status de nestre lenghe intun dai setôrs plui impuartants: chel dai rapuarts juridics e formâi.
Él vedù dantfora na indenité al personal/ai empliés che sa da scrive y respone per furlan?
Sì. E je stabilide dal contrat coletîf di vore dal Compart unic regjonâl, tal art. 82, che al stabilìs che al personâl che al è clamât a aplicâ la 482/99 i à di sei ricognossude une indenitât compagne a chê previodude dal contrat di vore in vigôr in Sudtirol.
Cie furlan, la koiné?
Si capìs che tal lengaç scrit si à di doprâ la grafie uficiâl e la lenghe standard, ancje se e mancje une specifiche normative in mert a chest cantin.
Vegniràl metú su tofles tai comuns y tai ofizes dles provinzies che aviseia i zitadins che ai á la rejon de adoré sie lingaz?
Plui che dai cartei di cheste sorte, a esistin za sedi intai uficis de Provincie di Udin, sedi ta chei di cualchi Comun, cartei bilengâi. Dut câs la Provincie e je daûr a promovi une campagne di informazion in chest sens che e previodarà sedi opuscui che posters su lis pussibilitâts ufiertis de 482/99.
Adora la provinzia de Udin ence l furlan fora de gaujions particolares? Vegniràl metú a desposizion duc i formulars bilings da sen inant?
La Provincie di Udin e je daûr a svilupâ un complès Plan di Normalizazion Lenghistiche che al previôt un ûs parificât des dôs lenghis in dutis lis ativitâts che si fâs par solit. Il prim pas che si à fat al è stât chel di meti in forme bilengâl dut il sît internet (che al sarà presentât a la fin dal mês), dutis lis indicazions internis e esternis e gran part dai cartei di indicazion inte rêt stradâl provinciâl. Cun di plui o sin daûr a completâ la traduzion di ducj i ats normatîfs dal ent e a efetuâ une ricognizion di dute la modulistiche provinciâl par metile a disposizion in forme bilengâl.
Co penseise pa de spromé la doura dl furlan ti raporc publics? Chi che fej na domanda al comun, p.ej. per fabriché na ciasa messessa ence savei da la scrive, él chest realistich tl contest furlan de aldidancuei?
O vin cirût di pontâ massime sui funzionaris dai singui ents publics, cunvints che in graciis di lôr al puedi creâsi un efiet a cascade. Partant: 1) O vin promovût un cors di formazion in lenghe furlane pai dipendents dai ents locâi, che al à vût une partecipazion di plui di cent di lôr; 2) O sin daûr a publicâ un dizionari dal lessic Juridic Aministratîf par furlan, cu la terminologjie principâl, la fraseologjie e un formulari cun plui di 25 modei di documents aministratîfs za voltâts. Al libri a saran peâts ancje doi cd-rom cul coretôr ortografic e il dizionari ortografic. Par ce che al inten i utents al è clâr che fin che no si varà une serie opare di alfabetizazion, no si podarà vê tante int che e sarà in stât di formulâ domandis par furlan. Ma chi la competence primarie le à la Regjon...
Rodan entourn tl Friul pòn vedei ti ultims agn tres deplù tofles per furlan, ma d'inrer indicazions turistiches bilinghes talian-furlan. Ciuna é pa la gauja che al é tant de resistenza a adoré l furlan ence oláche al fossa poscibel, sce an pensa p.ej. a indicazions turistiches che splieia luesc y frabiches?
Jenfri 2004 e 2005 la Provincie di Udin e metarà fûr in forme bilengâl ducj i cartei turistics che a son sul teritori (a son miârs). O vin za prontât il studi di cemût realizâ il progjet in maniere economiche. O sarês dal sigûr informâts co o screarìn lis voris!
Dilan dles respostes
vore = laour, opera
Raions ladins encuei: A) Grijon, B) Val de Non, raion deslis, C) Ladinia dles Dolomites, D) Comelich, E) Friul - Raions segnés a colour grisc: l lingaz se manten dolarata ben ciamò - raions segnés a stricoles: raions con carateristiches ladines, ma deslis y che se desfej.


text:
Si votarà ancje pe costituzion di doi Comuns gnûfs
Domenie ai 29 di Avrîl cu la elezion dal president de Regjon e dal XII Consei regjonâl a saran rinovâts ancje i orghins di 19 comuns e si davuelzaran i referendums consultîfs pe costituzion, midiant di fusion, di doi gnûfs comuns. Si votarà des 7 di matine aes 11 di sere.
Par ce che al tocje lis elezions comunâls, si votarà in doi comuns, Udin e Sacîl, cun popolazion superiôr a 15 mil abitants, che la leç e previôt il davuelziment dal turni di balotazion intal câs là che, al prin turni, nissun dai candidâts ae cjarie di sindic al vedi rivât a vê la maiorance assolude dai vôts bogns.
A saran clamâts aes urnis cun di plui i citadins di Brugnere, Faedis, Flum Venit, Flumisel Vile Visintine – chest ultin risultât de fusion dal prin di Fevrâr stât -, Foian Redipulie, Forgjarie, Glemone, Martignà, Polcenic, S. Denêl, S. Zorç de Richinvelde, S. Zorç di Noiâr, Secuals, Spilimberc, Talmassons, Trep Liussûl – ancje chest ultin fondût al prin di Fevrâr passât – e Çopule.
I referendums consultîfs a rivuardaran i comuns di Aquilee e di Tierç pe costituzion dal comun clamât Aquilee, e i comuns di Raviei e di Vile pe costituzion di chel denominât Vile Raviei.
par cure de redazion
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Za di cualchi an al è vignût fûr un libri dal titul esemplâr, «Il grigio oltre le siepi»; titul che si ispirave a un famôs film, par marcâ la fagocitazion progressive dal teritori di bande di struturis urbanis e industriâls che a àn puartade la Planure Padane a jessi une grande e brute perifarie urbane, definide dal gjeograf Massimo Quaini «il piês dai ecomostris». Cuntun numar sproposetât di cjasis par famee e di cjasis vueidis rispiet al rest dal mont. Cheste situazion e cjape dentri ancje la Patrie. La fuarte cressite economiche no je lade parie cuntune cressite culturâl madure, rispietose dal teritori. Lis competencis in materie paisagjistiche a son stadis mâl dividudis jenfri Comuns, Provinciis, Regjons, soreintendencis… e malementri limitadis al vert e ai centris storics. Viodìnle in curt, par ponts.
PRIN PONT: LA INDUSTRIALIZAZION_ Tacade tai agns ‘60/’70, e à puartât svelte a un benstâ sociâl, a une cressite sdavasse e spietade che, in non dal progrès, e à incuinât il teritori.
Par esempli, la fabriche e ven fate cence la atenzion architetoniche dal ‘800, prin ‘900, co cheste e rapresentave ancje estetichementri la posizion sociâl dal paron che le curave, parie ae cjase là che al jere a stâ (dispès tacade ae fabriche). Conseguence: fabrichis brutis, fatis sù a coscj finalizâts al vuadagn e slontanadis dal tiessût urban in ariis specifichis. La fortune dal ûs e dal abûs dal prefabricât e je significative.
E je vignude a mancjâ la sensibilitât estetiche/etiche e la fabriche/centri comerciâl e je deventade nome un lûc di vore a cost bas, dispès emargjinât ancje dal lustri personâl: al baste savê di vêle. Salvant cierts grancj esemplis tant che la Snaidero o la Zanussi. Di plui: se l’incuinament teritoriâl al è stât frontât, l’incuinament visîf nol è mai stât cjapât in considerazion. Tant che lis cjasis li che si vîf: si bute il storic armonic par une polverizazion anarchiche o une banalizazion seriâl, valutade tant che progrès. L’impuartant al pâr che al sedi chel di sameâ modernis (ven a stâi, fâ sieltis tal ordenari), no spindi masse – soredut a nivel di progjetazion – e rispietâ lis pocjis regulis (sigurece e incuinament). Nol impuarte se po lis industriis a sedin cubis impersonâi e lis cjasis a samein barachis dal dopo taramot.
SECONT PONT: LA PROGJETUALITÂT_ A ‘nd è une dubie capacitât progjetuâl e di costruzion armoniche dal teritori di tantis aministrazions e il fat di no vê une responsabilitât estetiche su ce che al ven fat sù – di public o di privât – si no in cualchi centri storic. Lis zonis di gnove urbanizazion no si les cjape in considerazion («voli nol viôt…»). O sin lontans, par esempli, dal model bavarês dulà che e pese ancje la tipologjie dai arbui.
Un esempli al è Cormons. Li i aministradôrs, par ricualificâ la aree de vecje caserme (sù par jù 60.000 metris cuadris), no àn cjatât nuie di miôr che lâ a sintî in maniere acritiche la int. Cence un progjet comunâl di base. Come se l’aministradôr di un condomini, devant di une scugne, si presentàs in assemblee cence soluzions di discuti ma al les a interogâ il mont par savê ce fâ.
I aministradôrs a àn vût biei vantaçs de urbanizazion salvadie: contentâ i pussibii eletôrs e no stiçâju contestantjur il progjet (al coste mancul fâ deventâ residenziâi terens agricui, pluitost che ristruturâ l’esistent); fâ casse cui oneris di urbanizazion (si impensaiso i corots cuant che a àn abolide la ICI?) e un tacon par belançs disperâts: ciertis gnovis urbanizazions a son nome un dividi ce che e jere campagne ma a jentrin chel istès tal belanç previsionâl comunâl par dreçâlu a spesis dal teritori.
TIERÇ PONT: LA ARCHITETURE_ I architets no samein plui bogns di dialogâ ni cul teritori ni cu la urbanizazion presinte. Il dât plui evident si lu à te Postdammerplatz di Berlin là che a son rapresentadis dutis lis tipologjiis architetonichis, bielis singolarmentri, ma orendis tal insiemit. In Friûl, un esempli lu cjatais simpri a Cormons te ricualificazion di place Libertât: li la grande pensade e je stade chê di segnâ i spazis cun desenis di panetons di metal che a oblein a cjalâ in bas (almancul par no inçopedâsi), distruzint ogni ecuilibri estetic dal insiemit.
Ma o crôt che ogni paîs al puedi dî la sô.
Di plui, intune architeture moderne e samee pierdude la funzion estetiche des alçadis des cjasis. No par câs, tes mostris, co si presentin i modei, chescj a vegni par solit fats viodi dal alt come se nô o fossin uciei e che la cjase no le viodedin dal bas viers l’alt e che cheste e sedi nome planimetrie.
E mancje la scuele e il coragjo de Secession, tant par no lâ masse in là cul timp.
Si scuen dî che ancje i furlans a metin dal lôr, in gracie de lôr scjarse culture estetiche e dal lôr «mâl dal modon». A son braurôs de brute vilute che ju riscate di un passât modest e a contestin struturis di une cierte elegance tant che la Hypobank di Tavagnà, taponant i voi devant a chê specie di bidonville che i sta intor.
La conseguence di dut chest e je sedi la distruzion e la pierdite di identitât de Patrie, sedi un ridot interès turistic e de cualitât de vite. Cul risultât che ancje modestis cjasis vecjis e di clap, dispès brutis, a deventin emotivementri interessantis.
Sandri Di Suald
______________________________
Une buine iniziative
Un dai vandalisims dai ultins agns al è stât chel di no tignî in bon lis costruzions plui resintis, chês dal Nûfcent, che in tantis a son stadis sdrumadis par fâ puest a brutis palacinis. Il Comun di Udin, daûr pression de Consulte de Culture, si à cjapât a cûr chescj edificis e une targhe e indiche diviers di lôr, insieme cul an di costruzion e il non dal architet.
SPECIÂL – Gnove urbanizazion: un disastri ambientâl visîf............
Za di cualchi an al è vignût fûr un libri dal titul esemplâr, «Il grigio oltre le siepi»; titul che si ispirave a un famôs film, par marcâ la fagocitazion progressive dal teritori di bande di struturis urbanis e industriâls che a àn puartade la Planure Padane a jessi une grande e brute perifarie urbane, definide dal gjeograf Massimo Quaini «il piês dai ecomostris». Cuntun numar sproposetât di cjasis par famee e di cjasis vueidis rispiet al rest dal mont. Cheste situazion e cjape dentri ancje la Patrie. La fuarte cressite economiche no je lade parie cuntune cressite culturâl madure, rispietose dal teritori. Lis competencis in materie paisagjistiche a son stadis mâl dividudis jenfri Comuns, Provinciis, Regjons, soreintendencis… e malementri limitadis al vert e ai centris storics. Viodìnle in curt, par ponts.


text:
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che al meretarès?
◆ Al è un destin strani chel di une lenghe di aghe che e somee nassude par dividi. E ancje vuê che la tecniche, i mieçs di traspuart e di comunicazion a podaressin scancelâ la milenarie demarcazion “di ca e di là da la Aghe”, une gnove division e ven creade tra i furlans de Alte e chei de Basse. I seconts, preocupâts par cuistion de sigurece di Tisane e des areis dulintor des rivis dal ultin trat prin de fôs; i prins, dal fat che lis oparis che a varessin di protezi chestis zonis a ledin a creâ dams ancjemò plui grancj al teritori, glotint cjasis, cjamps e ativitâts economichis. Nol pues jessi che la Regjon e sielzi soluzions che a metin furlans cuintri furlans, i timps dal “Divide et impera” a son finîts di un pieç. Si pensial che la int e stedi cidine come i cinês devant de costruzion di dighis che a sfolin milions di personis? Ce sino, in Friûl-Cinesie Julie?
◆ Secont aspiet. La costruzion di autostradis ise ce che nus covente pardabon? Isal chest il model di disvilup che o sielzìn intune ete che e varès di jessi chê de sostignibilitât, dal no straçâ energjie e teritori? La Cimpel-Glemone e varès un sôl vantaç: cjapâ il trafic che al vignarà fûr de Pedemontane venite che aromai e je finide e tancj a stan doprant in alternative ae A4, trafic che se no al sglonfarès la circolazion su la Pontebane o su lis statâls 463 e 464. Ma la Pedemontane venite e je stade costruide in 20 agns e e je costade 2 miliarts e mieç; i abitants dal Friûl-Cinesie Julie staressino cidins se ur cjolessin vie dal belanç che al è fat cu lis lôr tassis une cifre dal gjenar intant che la sanitât e va a patràs e la economie e je in zenoglon?
◆ Intant che o spietìn di viodi cui che al sarà il “Grant Tamonîr” che al fasarà il Plan cuincuenâl dal 2023-2028, forsit al larès sclarît a chei che a àn voie di fâ dutis chestis maraveis un concet une vore sempliç. Se tu lu cjalis suntune mape, il Friûl al à la forme di une fuee. Ogni fuee e à une gnervadure, e la nestre e je il Tiliment. Se a une fuee tu i crevis la gnervadure, e cole daurman: e se no lu fâs a colp, lu fâs sigûr prin di chês altris.
◆ Alore, jù lis mans dal Tiliment: se no si vûl crevâ la coesion de int furlane, covente rifleti e cjatâ soluzions diferentis fasint dialogâ lis comunitâts e no creant mûrs che a deventin simpri plui alts e plui pençs se no je la mediazion dal bon sens a butâju jù. La sience e la tecniche vuê a rivin a fâ miracui e disastris, ma e je la Politiche che ur da ordin di metisi in vore. ❚
Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che al meretarès?


text:
Ai 11 di Setembar dal 2013 a fâ notizie vie par ducj i media mondiâi e jere stade la cjadene umane di 400 km clamade La Via Catalana cap a la Independència (Vie Catalane fin ae Indipendence), inmaneade de Assemblea Nacional Catalana, une cjadene umane par scjavaçâ dute la catalogne dal Pertús fintremai Alcazar cuntune une partecipazion di sù par jù un milion e 600 mil personis, 500 mil di chestis inte aree di Barcelone.
L’an passât a Barcelone 1.800.000 personis a àn disegnât su doi dai viâi principâi de citât un grant “V” a strissis zalis e rossis (i colôrs de bandiere catalane) lunc undis chilometris e passe, cuntune impressionante dimostrazion di mobilitazion popolâr ma ancje di capacitât organizative.
Ogni an pe fieste de Indipendence catalane che e cole ai 11 di Setembar, si organize alc che al fâs scjas.
Cheste volte la iniziative, batiade Via Lliure a la República Catalana (Vie libare ae Republiche Catalane), si propon di jemplâ la Meridiana di Barcelone dal Parc de la Ciutadella fintremai vie Rosselló Pòrcel. Si trate di passe cinc chilometris di viâi che a saran dividûts in dîs sezions dedicadis ai temis principâi de mobilitazion pes elezions dai 27 di Setembar, viodudis tant che moment centrâl intal percors pe indipendence. Si fevele duncje di ecuilibri teritoriâl, diversitât, solidarietât, vierzidure al mont, sostenibilitât, avualiance, inovazion, rinovament democratic, educazion e culture, benstâ e justizie sociâl. Il colôr de mobilitazion di chest an al sarà il blanc, segnât però di piçulis frecis di cetancj colôrs che a compagnaran une grande frece che e mostre la strade pe libertât e che e corarà dilunc di dut il percors su lis mans de int, come une grande onde che e rivarà fin li dal Parlament catalan. Lis iscrizions dai volontaris a son tacadis dal mês di Lui. ❚ ✒ internazionalitari/LPdF
Presentade la manifestazion dai 11 di Setembar pe fieste nazionâl de Catalogne: tai ultims agns e à fat simpri scjas. Ce che si fâs chest an............
Ai 11 di Setembar dal 2013 a fâ notizie vie par ducj i media mondiâi e jere stade la cjadene umane di 400 km clamade La Via Catalana cap a la Independència (Vie Catalane fin ae Indipendence), inmaneade de Assemblea Nacional Catalana, une cjadene umane par scjavaçâ dute la catalogne dal Pertús fintremai Alcazar cuntune une partecipazion di sù par jù un milion e 600 mil personis, 500 mil di chestis inte aree di Barcelone.


text:
Teodôr (Theodorus) al è vescul di Aquilee sù par jù dal 312 al 323. Al è za vescul juste cuant che l’imperadôr Costantin a Milan al da fûr, tal 313, l’ordin di libertât di religjon par ogni citadin, includûts i cristians. Tal zîr di pôcs agns, Teodôr al tire sù une grandiose basiliche di trê aulis insiorade di un paviment maraveôs di mosaic, dut plen di figuris e simbui che a àn, in dì di vuê, tantis interpretazions diferentis. Al è il plui grant de Europe de Ete paleocristiane e declarât, cu la citât, Patrimoni Mondiâl de Umanitât. Un edifici tant grant e biel al testemonee che la comunitât cristiane di Aquilee, ancje se di scuindon, e jere za une vore numerose, fuarte e antighe. E che e veve za i siei martars, scomençant di Ermacore, so prin vescul, mandât di Sant Marc, daûr de tradizion, e benedet di Sant Pieri.
◆ O cjatìn Teodôr, adun cul so diacun Agaton, tal 314 al Concili di Arles, dulà che Costantin al veve clamât dongje 33 vescui cuintri de eresie donatiste. Dopo di cheste uniche date sigure, il so non si cjate dome in dôs scritis par latin sul paviment di mosaic de basiliche. Te aule di misdì: “Feliç tu, Teodôr, che cul jutori di Diu onipotent e dal trop di pioris che ti à afidât, tu âs tirade sù cheste glesie e tu le âs consacrade in mût gloriôs.” Te aule di tramontane la scrite “(THEOD)ORE FELIX HIC CREVISTI HIC FELIX” e fâs intindi la sô incressite spirituâl e te jerarchie de diocesi.
◆ Une vore pocjis lis citazions par un om che nus à lassât un segn fin in dì di vuê: une glesie che e je stade, par disesiet secui, il riferiment principâl dal Patriarcjât di Aquilee, de Patrie dal Friûl e di un biel toc di Europe. ❚
D.N.
I PROTAGONISCJ – Al jere un dai 33 vescui che a condanavin i ereticsDiego Navarria
Teodôr (Theodorus) al è vescul di Aquilee sù par jù dal 312 al 323. Al è za vescul juste cuant che l’imperadôr Costantin a Milan al da fûr, tal 313, l’ordin di libertât di religjon par ogni citadin, includûts i cristians. Tal zîr di pôcs agns, Teodôr al tire sù une grandiose basiliche di trê aulis insiorade di un paviment maraveôs di mosaic, dut plen di figuris e simbui che a àn, in dì di vuê, tantis interpretazions diferentis. Al è il plui grant de Europe de Ete paleocristiane e declarât, cu la citât, Patrimoni Mondiâl de Umanitât. Un edifici tant grant e biel al testemonee che la comunitât cristiane di Aquilee, ancje se di scuindon, e jere za une vore numerose, fuarte e antighe. E che e veve za i siei martars, scomençant di Ermacore, so prin vescul, mandât di Sant Marc, daûr de tradizion, e benedet di Sant Pieri.


text:
Popon, patriarcje di Aquilee dal 1019 ae sô muart, tal 1042, al jere de nobile gjernazie bavarese dai Otakar. Il so non al è ancjemò vîf par vê tornât a tirâ sù la magnifiche basiliche di Aquilee, consacrade ai 13 di Lui dal 1031 e il tor maestôs. Ma Popon, tai siei 23 agns di guvier, al metè dute la sô braùre soredut par fâ incressi il podê dal patriarcjât. Al fo in confidence cui imperadôrs Indrì II di Sassonie, Corât II il Salic di Franconie e cun so fi Indrì III, e par lôr al scombatè par lunc e par traviers, te Gjermanie e te penisule taliane. Stant che si jere metût cul imperi, al rivà a fâsi concedi tieris e dirits a pro dal patriarcjât: une selve imense dal Lusinç ae Livence (dopo slargjade fin ae Plâf), tieris in Carinzie e tal Cragn, imunitâts e esenzion di gabelis, e fintremai il dirit di bati monede. Pal rilanç di Aquilee al implantà il cjapitul catedrâl cun 50 cjalunis cuntune vore di renditis, al tirà sù il munistîr potent des benedetinis, il grant palaç patriarcjâl, il puart, lis muris. Popon al è stimât tant che il prelât european plui potent di chei secui de Ete di Mieç. Forsit no saran ducj merits siei, ma il so guvier al à vude une impuartance fondamentâl pe afermazion dal podê ancje civîl dal patriarcjât. Cence jessi considerât il fondadôr dal principât eclesiastic di Aquilee, dal sigûr Popon al à vierte la strade ae invistidure formâl dal Friûl a Siart, ai 3 di Avrîl dal 1077.
◆ Ve achì un toc dal privilegium dulà che Popon, in ocasion de consacrazion de gnove basiliche di Aquilee ai 13 di Lui dal 1031, al done al Cjapitul di cincuante cjalunis il cuartês, il dirit di judicâ e ducj i dirits des vilis di Merêt (di Cjapitul), Menarûl, Palmade, Roncjis di Palmade, Roncjetis, S. Lurinç di Sotselve, Ontagnan, Feletis, Bicinins, S. Stiefin, Clauian, Cjasteons di Strade, Morsan, S. Andrât e Gonârs. Dopo, al zonte: “Ancje la vile di Maran, la vile di Cjarlins e chê di S. Zorç, cun ducj i lôr redits, cui siei confins e tieris, cui cjamps, vignis, prâts, pascs, coltâts e pustots, cu lis aghis, chês di navigâ e chês pai mulins, lis isulis, dal mâr e dal flum clamât Cuar fin ae roie clamade Arvoncli (Turgnan), cui palûts, lis vals di pescje, cui boscs e lis bestiis di cjaçâ…” ❚
I PROTAGONISCJ – Al è stât in confidence cun trê imperadôrsDiego Navarria
Popon, patriarcje di Aquilee dal 1019 ae sô muart, tal 1042, al jere de nobile gjernazie bavarese dai Otakar. Il so non al è ancjemò vîf par vê tornât a tirâ sù la magnifiche basiliche di Aquilee, consacrade ai 13 di Lui dal 1031 e il tor maestôs. Ma Popon, tai siei 23 agns di guvier, al metè dute la sô braùre soredut par fâ incressi il podê dal patriarcjât. Al fo in confidence cui imperadôrs Indrì II di Sassonie, Corât II il Salic di Franconie e cun so fi Indrì III, e par lôr al scombatè par lunc e par traviers, te Gjermanie e te penisule taliane. Stant che si jere metût cul imperi, al rivà a fâsi concedi tieris e dirits a pro dal patriarcjât: une selve imense dal Lusinç ae Livence (dopo slargjade fin ae Plâf), tieris in Carinzie e tal Cragn, imunitâts e esenzion di gabelis, e fintremai il dirit di bati monede. Pal rilanç di Aquilee al implantà il cjapitul catedrâl cun 50 cjalunis cuntune vore di renditis, al tirà sù il munistîr potent des benedetinis, il grant palaç patriarcjâl, il puart, lis muris. Popon al è stimât tant che il prelât european plui potent di chei secui de Ete di Mieç. Forsit no saran ducj merits siei, ma il so guvier al à vude une impuartance fondamentâl pe afermazion dal podê ancje civîl dal patriarcjât. Cence jessi considerât il fondadôr dal principât eclesiastic di Aquilee, dal sigûr Popon al à vierte la strade ae invistidure formâl dal Friûl a Siart, ai 3 di Avrîl dal 1077.


text:
Intal 2013, une diagnosi che no lasse dubis: adenocarcinome al pancreas, intun stât tant indenant di no podêlu operâ. Di chê volte Andrea Spinelli, sicilian di Catania ma di vincj agns furlan di adozion, al à cjatât «la maniere di reagjî, intal mût plui sempliç che al è, cjaminant». Plui di 18 mil chilometris in siet agns. Cuant che lu clami al è inte Val Claudane in Friûl. Al plûf fis, ma lui al à fat za vincj chilometris tra i trois cence non, intai boscs. «O ai di dî graciis ai miedis e ae mê femine. Cumò o vivìn intun camper che o vin “batiât” Tano il gabbiano. Cussì o podìn lâ ator a scuvierzi la nature di dongje». E a strenzi leams fuarts cul Friûl: «Ducj mi vevin metût in vuardie: i furlans, int sierade. Jo o ai cjatât un popul fuart che cence dî nuie al fronte lis tragjediis: o pensi al taramot e a cemût che si è tornât a tirâ sù. Il taramot al è dispès par me une analogjie cu la malatie».
◆ Cjaminant dilunc de vie Francigjene, cjalcjant lis olmis dai pelegrins antîcs, Spinelli par trê voltis al è rivât Rome: «Il cjamin di Sant Francesc par me al è font di ispirazion, e dilunc dal percors o ai cjatade ospitalitât in acets puars, glesiis e convents o inte mê tende». Lis tapis romanis a son stadis in Vatican, a Trastevere e al ministeri de Salût «dulà che mi à ricevût il viceministri Pierpaolo Sileri. Mi à domandât cemût che al podès judâmi. O ai rispuindût: divulgant la publicazion sientifiche».
◆ La storie di “Andree, chel che al cjamine” e je finide su lis pagjinis dal Journal of Cancer Metastasis and Treatment. Al è stât definît «un câs unic tal mont». Il so cuarp al à reagjît: «O ai un sisteme imunitari particolâr che cul moviment al oten rispuestis positivis e al bloche lis metastasis. Une fortune che no àn ducj: no tu sâs cetant che mi displâs par chei altris malâts che nus lassin masse adore. Magari cussì no, la ativitât fisiche no bat il cancar» al sclarìs cun semplicitât.
◆ Lui al va indevant, e intant al à scrit doi libris Se cammino vivo, e plui di resint Il camminante, e sul so blog al inzorne i tancj followers su lis “cjaminadis” cuotidianis. Incuintris, pôris, sperancis, i pit-stop che a coventin par ricjapâ lis fuarcis, la pandemie che si è lâts a pericul che e blocàs dut e la autocertificazion par continuâ, parcè che «se o cjamini, o vîf». ❚


text:
«Ploie, sango bastart, di dîs e dîs di ploie che ta chest avrîl a àn metût pance pardut e soterât i colôrs e lis monts e lis stradis, fuckyou! «Si viodìn as vot e sta in vuaite che la polizai, i vuarpas a sintin la usme dai ciridôrs di mîl!» Fuckyou! Che s’int viodès un, o dîs un, almancul un! Viodût che no’nd’è di altris, di normâi, di sassins, cjacedôrs, cercjefoncs, batibumbie e caz caz nuie! Nancje putanis usgnot ta chest schifôs Cordon 9 Bassis Tiaris! Fuckyou! E ploie di fraidî dut, che fuars al sarà fraidît il cuiartin dal cîl e al è par chel che al plûf e no finìs plui!»
Cussì al scomence chest romanç che definîlu inovatîf al è il minim che si puedi fâ.
Cui che al à une idee puristiche de lenghe, al è visât che chest libri nol è par lui. La lenghe furlane elegante e nete di Josef Marchet, culì e je savoltade intun miscliç sclopetant, aveniristic: coniunzions furlanis, todescjis, spagnulis, inglesis, peraulis forestis adatadis e ancje no adatadis, imprecazions, interiezions, koinè furlane e varietâts di là de aghe, furlan di une volte e furlan di cumò.
Une lenghe che si adate a la filosofie dai trastolons: Morat al è ancje poete e poete trastolon. E a son trastolons ancje i protagoniscj de storie: Pidins e Saco. Ma a son ancje altris personaçs che ducj o vin cognossût, tant che il paperut (Donald, juste in pont) creât di Walt Disney. E za chest nus fâs capî trop lontans che o sin dal Friûl di une volte, de ploesine minudine e dal «saltonestlavorador». E cun di fat Florean e Venturin a deventin doi mafiôs di chenti, al salte fûr un grop che si clame Hacker Garber (e duncje la informatiche e duncje une societât no plui inzessade), un personaç feminin si clame Anute-Nute-Anica. Alore il miscliçament nol è dome linguistic, ma ancje di culturis, di tradizions, di mûts di vite. Il Donald dal Tiliment (che nol è imbranât tant che chel di Disney) si incjoche di limonade, e va ben. Ma a zirin ancje une vore di sostancis alterantis, naturâls, ma ancje chimichis, sintetichis, informatichis, dietetichis.
A saressin tantis altris robis di dî, ma nol è un libri di fevelâi parsore. Al è un libri di lei, pal plasê sclet di lei e nuie altri. Propit bandonâsi al plasê di lei. Come che al fâs Pidins, cuant che al zuie di balon: nol è un campion, ancje se al à un tant incredibil intal tratâ la bale. Nol è un campion par vie che no i interesse di sedi un campion. Zuiâ al è biel, dome pal gust di zuiâ.
Lei al è biel ancje dome pal gust di lei.
p.s. La Patrie dal Friûl e à za vût fevelât di chest libri intal numar di Mai dal 2001.
Laurin Zuan Nardin
LA FABRICHE DAI… LIBRIS. Stiefin Morat, Donald dal Tiliment............
«Ploie, sango bastart, di dîs e dîs di ploie che ta chest avrîl a àn metût pance pardut e soterât i colôrs e lis monts e lis stradis, fuckyou! «Si viodìn as vot e sta in vuaite che la polizai, i vuarpas a sintin la usme dai ciridôrs di mîl!» Fuckyou! Che s’int viodès un, o dîs un, almancul un! Viodût che no’nd’è di altris, di normâi, di sassins, cjacedôrs, cercjefoncs, batibumbie e caz caz nuie! Nancje putanis usgnot ta chest schifôs Cordon 9 Bassis Tiaris! Fuckyou! E ploie di fraidî dut, che fuars al sarà fraidît il cuiartin dal cîl e al è par chel che al plûf e no finìs plui!»


text:
Dael: il museu de civiltât contadine
Home Trois Troi Furlan Seconde tape Dael Foto 2
Aiello - Cormons
Une grande colezion di imprescj rurâi si cjate intal Museu de Civiltât Contadine dal Friûl Imperiâl, logât in dipuesits agricui de fin dal Votcent.
Steme comunâl
di Dael
Aiello - Cormons
Steme comunâl
di Dael
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Joan Baez, la cjantautore americane simbul di Woodstock e regjine dal folk, e à anunziât che si ritirarà des senis ae fin dal an, ma no prime di vê realizât un gnûf album publicât ai 2 di Març cul titul Whistle down the wind.
La direzion di chest album e je compagne dal fat che il 2018 al sarà il gno ultin an di tour uficiâi – e à contât la folk singer intune interviste a Rolling Stone – e jere la sensazion che e fos rivade la ore di cjapâ cheste decision. Cuant che e à scomençât a selezionâ la musiche pal so gnûf disc la Baez si è cjatade a meti dongje i tocs cun emozions specifichis che le àn compagnade intant che e madresseve la sielte di lassâ lis senis. Il ri’sultât ’tal è un album produsût di Joe Henry che ’tal è un riflès comovent e une sintesi de vite de Baez come cjantante, musiciste e ativiste. Whistle down the wind al à tocs inedits e cover firmadis tra altris di Tom Waits, Mary Chapin Carpenter, Anohni e Josh Ritter.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
L’urli di piere…
Cheste Istât 2022 si siere cun il bot dilunc il troi CAI353 che mi à puartât a lì dal Cjampanili di Val Montanaia e al ripâr Perugini… une cjaminade une vore preseade che si scugne fâ almancul une volte inte vite e che ducj chei che a son passionâts di montagne a àn fate ancje plui di une volte… lant sù dilunc il canalon, indulà ch’al côr il riu Val Montanaia, si è contornâts de biele crete des Dolomiti Furlanis e biel prest si tache a viodi il Cjampanili, che si fâs un tic bramâ par vie che al mancje ancjemò un biel toc prin di rivâ lì dal ripâr Perugini… ma cuant che si rive lì de boschete si pues biel za viodilu in dute la so bielece e jo o ai pensât a tropis voltis che Mauro Corona al è lât a rimpinâsi sù chê biele crete e a cetant bulo che al è stât… di fat e je une parêt grandonone e une vore alte e par fâle e covente une buine preparazion sedi fisiche, che tecniche, che mentâl… fate la ultime fadure e rivâts lì dal prât si cjatâsi intun cjadin cenglât des cretis… la Croda Cimoliana, il Campanile Pordenone, la Cima Meluzzo, la Cima Rosina e v.i. e vint voie si pues lâ sù fintremai ae Forcella Montanaia… il timp al jere biel ancje se, la sù, la buere frede si faseve sintì… fatis lis fotos ancje ae biele parêt nord o soi tornât indaûr fin lì dal parcament dongje dal Ripâr Pordenon… par lâ e tornâ mi son ladis plui o mancul 4 oris e il disnivel fat al è stât D+ 850 m… in some, une biele cjaminade impegnative ma ripaiade de bielece dal Cjampanili di Val Montanaia…
Buinis cjaminadis a ducj !!!
…cun il cûr plen di gjonde, di ca sù, mandi a ducj… with a heart full of joy, from up here, hello everyone…
Cheste cjaminade e je stade par me la prove dal fûc… di fat, lant dibessoi, par rivâ in cime bisugne vê buinis gjambis, un bon cûr ma soredut rivâ ad ore a stâ in pâs dentri di se… ven a stai dibisugne vê un cjâf calm… la fadure e je stade tante ma la sodisfazion di cuant che tu tu rivis in cime ti jemple il cûr di gjonde ripaianti di dut… o soi stât 4H40 par rivâ insom fasint diviersis fermadis par tornâ a cjapâ flât e 3H50 par tornâ indaûr… o ai ancje fate une pause di 25′ in cime… in some a coventin plui o mancul 09H00 oris par lâ e tornâ… mi soi puartât daûr 2 l di aghe e ancje alc di gustâ par tornâ a cjapâ lis fuarcis e ringraciant il Signôr al è lât dut ben… o puès dome che jessi contenton di cemût che o ai sierade cheste biele Istât 2022…
Buinis cjaminadis a ducj !!!
…Peace and Love… <3
. . .Sô Maestât la mont Sernio e in bande a cjampe la regjine la tor Nuviernulis . . .
Val Rosandra…
Cheste e je une biele cjaminade di 11 K e D+ 300 m, che e tache dal parcament de “ciclopedonale Cottur” dilunc la sp 11 bandis Triest e nus puartarà fintremai al “cippo Comici“, il monument in onôr dal grant rimpinadôr talian che intai agns ’30 e ’40 dal secul passât al jere impegnât a puartâ indenant il nivel de dificultât al sest grât… fat il sotpàs si cjamine dilunc une biele e largje strade di glerie che nus puartarà a passâ denant de viere stazion dai trens di S. Antoni di Moccò e po’ dopo dongje dal paîs di Hrvati… passât un arc si rive li de crete de “Piçule Ferovie” e lant indenant e passadis dôs galariis si rive ad une crosere cuntune stradute cementade che e va di ribe jù viers Bottazzo… cjapant cheste stradute in font si svolte a drete indulà che e je la tabele pe glesiute di S.Marie in Siaris… da chì il troi al è ben segnât e si rive fin ae biele glesiute… di li si va indenant dilunc un teren di claps e cretis ben segnât cun bolins che nus puartin fin insom indulà si cjate la piçule piramide dedeade a E. Comici… dopo vêlu saludât cuntun mandi o podìn gjoldi di une biele viste de valade e des cretis dongje… tant che la parêt dai Falchi, la mont Stena e lis cretis par lâ a rimpinâsi… in some, une biele cjaminade indulà ombrene e soreli si alternin in graciis dai arbui che a son dilunc dal troi tant amât dai triestins… inalore…
Buinis cjaminadis a ducj, mandi !
…tancj auguroncici, Andrian !!!
Fin culì, di rif o di raf, o soi rivât… inalore sperin di lâ indenant ben ancjemò par cualchi an… fasintsi fuarce simpri cuntune preiere…
savint che… o deventarai vieli… i respiri parsore…
savint che… o podarai inmalami… i respiri parsore…
savint che… o prin o dopo o varai di lâ ancie jo… i respiri parsore…
savint che… o pierdarai ducj i miei afiets plui cjârs… i respiri parsore…
savint che… o puartarai di là dome ce che o ai fat … i respiri parsore…
savint che… o ai voie di jessi simpri cussint … i respiri parsore…
savint che… o vuei il ben di ducj… i respiri parsore…
savint che… o saludarai simpri cuntun biel mandi… i respiri parsore…
😎
…Ch’e vadi il to pinsîr a ce che plui ti è cjâr… come il miò sunâ libar e clâr…
Cuant che, domenie passade 21/08/2022, o soi rivât a casere Pramosio Alte tor lis 09H45 al jere biel za cjaldut, l’aiar al soflave ben e il parcament al jere cuasi dut plen ma par fortune o ai cjatât un puest… tor lis 10H00 o soi partît dilunc il troi CAI402 par là sù al lât di Avostanis ma cheste volte la prime tape nol jere il lât ma la Crete di Timau che cuant che tu tu rivis a Cleulis tu tu la viodis denant biele e imponent… passade la malghe delle Manze e pôc prime di rivâ al lât o ai cjapât un troi a cjampe che al puarte fin sù la cime de Crete e daspò plui o mancul une cuarantine di minûts o ai tacât la parêt furnide di cuarde di açâl rivant cussì insom de Crete pôc prime di misdì… di lassù in graciis di un cîl net si podevin viodi dutis lis mont… il Colians al faseve biele mostre di se propit li denant ma slungjant il voli fin là jù si podevin ancje viodi la Tofane il Pelmo e di chê altre bande il Mangart e il Triglav e tantis altris montagnis… un spetacul bielonon… cuant che o soi rivât in cime l’aiar al jere bielzà cuietât e no jere int ma daspò une mieze orute si jere in une cuindisine di personis… dutis impegnadis a fâ lis fotos e a nomenâ lis monts che si rivavin a viodi, tant che un zovin al à fat svolâ il drone… dopo vê mangjât e vê polsât un pôc e saludadis lis bielis fantatis di Udin o soi lât viers la siele di Avostanis cjolint un troi ch’al traverse e al puarte parsore dal lât fin lì de crete prin des rivis de mont Avostanis… achì bisugne fâ un grum di atenzion stant che il troi al zire ator de crete lant prime sù e po dopo lant di ribe jù viers la siele e deventant une vore stret, esponût e plen di jerbe… rivâts li de siele il plui al è fat… e o ai podût tacâ la mont Avostanis rivant in cime dopo vê fat une ribe in sù avonde tirade… de piche, dividude jenfri Italie e Austrie, o ai potût gjoldi di un biel panorame sù la valade austriache e di un biel grifon che al svolave in cîl cun lis sôs alis tant largjis… di chì dute ribe jù fin al lât che tor lis trê al jere plen di int, frutins e cjans tant che sù la parêt li dongje cualchidun al tacave a rimpinâsi… in sumis o pues dî che e je stade une zornade bielonone ma ancje une zornade, par me, storiche stant che o soi rivât a meti insiemi dôs cimis di passe 2000 m… une biele sodisfazion… inalore…
Buinis cjaminadis a ducj !!! 🗻
Cjalait achì dutis lis fotos de cjaminade
…valli del Natisone…
Daspò vê parcât la machine dongje il domo di S. Pieri dai Sclavons ( COORD: 46.12968954831961, 13.487701495557747 ) si cjape la strade che e puarte ae tratorie Le Querce e a chì si cjôl, a cjampe, il troi CAI 749 e si va indenant par plui o mancul 2 Km fin a cjatâ a drete il troi CAI 749a che nus puartarà fintremai al pas di Sant Canziano di lì cjolint il CAI 755 si rive, bot e sclop, dopo vê fat un toc di ribe sù, in cime a la mont San Canziano / svét Kocjàn – 723 m. In cime a chest mont o varês la biele sorprese di viodi chel ch’al reste di une viere glesiute dute fate in piere.
«La vista che si gode da quella vetta – scriveva nel 1912 Ivan Trinko – è magnifica: buona parte della pianura friulana, molte diramazioni delle Giulie di qua e di là dell’Isonzo, tra cui il gruppo del Krn, il prossimo Matajur, il Mia, la catena Stol – MonteMaggiore dietro la quale fan capolino il Prestreljenik ed il Canin»
La devozion a Sant Canziano ( svét Kocjàn in sloven ) e à dât vite al cognon Cocean, Coceani, Coceano, che si cjate inte zone dal Friûl a soreli jevât indulà che il Sant al jere plui cognossût e venerât…
Cheste e je une cjaminade une vore biele plene di storie e culture e ancje no masse lungje par vie che il troi al passe dut intal bosc cussì no si à il soreli simpri in batude parsore dal cjâf, ed in dut a son une dozene di km cuntun D+ 550 m par la cuâl no varessin di jessi problemis par EE…
Buinis cjaminadis a ducj !!!
Stupizza di Pulfero
il comun di Pulfero e à inmaneade, domenie 31 di Lui 2016, une fieste lì des malghis su la mont Mia in ocasion de concession forestâl par il sfrutament dal bosc… l’apontament al jere aes 11H30… tant che cualchidun al rivave in machine dilunc la strade forestâl, chei altris acompagnâts da dôs vuidis, Stefania e Marco, a levin a pît dilunc il troi che da Stupizza e rive sù la Mont Mia… une biele cjaminade fate cun calme in 2H30 e passant traviers bielis boschetis e i crets di calcâr inte part ad alt… a pene tacade la cjaminade o vin podût viodi a man çampe lis ruvinis di un antic borc, Pedrobac abitât fin al inizi dal ‘900, che e veve un mût inzegnôs di conservâ il formadi e altris prodots metintju dentri un çondar taponât cun lis pieris e lassant dome doi piçui barcons in mût che al fos il zîr di aiar, in chest mût la temperadure si mantignive simpri compagne dilunc dutis lis stagjons… po dopo il troi al tacave a lâ sù e stant che al jere une vore di scjafoiaç o vin sudât trê cjamesis… lis robis a son ladis miôr rivant inte valade dal Pradolino… une valade une vore alte che e je stade sgjavade dal Nadison intal cret di calcâr , par vie che il so jet al passave, tancj agns indaûr, di chestis bandis… rivant aes malghis tor lis 11H30 o vin podût gjoldi di un biel licôf cun bire, vin e di gustâ pastesute cun tocj di cjar, e par secont a jerin i ćevapčići o lis fetutis di cjar cun la polente o ancje i fasûi… insome tante robe… ma par cui che e veve fate dute che cjaminade e al veve ancjemò di tornâ indaûr a pît salacor une biele fete di angurie o dei pierçui a saressin lâts une vore benon… tant che si mangjave, il sindic e i studiôs nus contavin de concession e de impuartance di chest bosc, stant che al è deventât SIC ven a stai Sît d’Interès Comunitari, e di ce che a àn intenzion di fâ par tignîlu in bon stât… tor la une, cun Marco, o vin decidût di tornâ indaûr stant che il meteo nus faseve viodi che al jere dongje a rivâ un biel burlaç… e cheste e je stade la nestre fortune par vie che rivâts al parcament, tor lis 15H00, pôc dopo e tacave a gotâ e in cinc minûts si à discjadenade une biele bissebove… no sai però cemût che e je lade a finîle a chei altris che cun Stefania a jerin restâts sù par gjoldi dal conciert di trombis e che a son partîts plui a tart… un graciis di cûr a Stefania e Marco che nus àn vuidât displeantnus lis bielecis de nature e un riviodisi a ducj l’an che al ven… mandi a ducj !!!
look at… the photos: Cjaminade Monte Mia


text:
Tango
Il Tango al è un bal che al ven de Argjentine, in particolâr de sô capitâl Buenos Aires e che al si è spant in Europe dal 1910. Ancje se al è considerât tradizionâl chel de Argjentine e dal Uruguai, cul passâ dal timp a son nassudis diviersis variants.
Al è un bal passionâl e cun contignûts sensuâi e erotics e al à scjadenât une fuarte oposizion di bande de Glesie.
Al à rapresentât un dai moments impuartants te evoluzion dal custum e de mentalitât moderne.
Il tango argjentin[cambie | modifiche il codiç]
I stîi plui comuns di tango in Argjentine a son:
- Tango Canyengue
- Tango Liso
- Tango Salon
- Tango Orillero
- Tango Milonguero (Tango Apilado)
- Tango Nuevo
- Show Tango (o ancje Fantasia).
Chescj a son balâts su diviers tips di musiche:
- Tango
- Vals (ven a stâi la version pal tango dal valzer)
- Milonga (une danze leade, par solit plui svelte)
- Tango Electronico
- "Tango alternatîf", musiche no classiche, ma che e sta ben cun chest bal
Musiche[cambie | modifiche il codiç]
Il tango par solit in Argjentin al è sunât de orquesta tipica, formade di arcs (violins, violis, violencei), une ritmiche (pianos, lirons) e di cualchi bandoneón, il tipic strument argjentin, simil a une armonighe.


text:
Analogjiis e diferencis tra i doi progjets gnûfs nassûts in Sardegne e in Friûl
Lis clamavin “nazions cence stât”, “coloniis internis” e “nazions improibidis”. Al passe il timp, a cambiin i contescj e a mudin lis situazions, ma chês etichetis, dopradis une vore dispès agns indaûr par definî la Sardegne e il Friûl, a somein ancjemò buinis in dì di vuê par fevelâ di chestis realtâts. Chest al vâl soredut par marcâ une schirie di elements che a son comuns a chê e a chel, a tacâ des specificitâts linguistichis e culturâls e de maniere che a son stadis minorizadis, scjafoiadis e dineadis, de rilevance des servitûts militârs e dai condizionaments che al à patît il lôr disvilup sociâl e economic, des rivendicazions di ricognossiment e di autoguvier, des mobilitazions politichis e de dibisugne di organizazion e di rapresentance.
Propit tal cjamp politic si puedin vualmâ un trop di analogjiis e salacor ancje cualchi diference di fonde tra Sardegne e Friûl. Dutis dôs lis musis di cheste medaie si àn palesadis in ocasion des elezions dai 4 di Març stâts pe Cjamare e pal Senât de Republiche taliane, là che in particolâr si àn presentadis, pe prime volte, dôs listis metudis adun juste cun chê di dâ une rapresentance autentiche e specifiche al teritori e ae sô int, in maniere distinte e alternative rispiet ai partîts talians, ven a dî AutodetermiNatzione e Pat pe Autonomie.
Doi percors paralêls
Un prin grup di afinitâts tra chestis dôs esperiencis si le cjate tal percors che a àn daûrsi e tal fat che a mostrin di volê jessi fuarcis politichis struturadis. Se tal Pat pe Autonomie si àn dât dongje aministradôrs locâi e grups politics e associatîfs di aree autonomiste furlane, dopo une schirie di incuintris publics di confront e di aprofondiment tematic in cont dai diviers aspiets che a tocjin l’autoguvier teritoriâl, fats vie pai ultins doi agns e mieç, tal câs di AutodetermiNatzione la strade fondative e je stade sù par jù compagne, te forme e tai timps, cul incuintri tra entitâts associativis gnovis e fuarcis politichis che a esistevin bielzà.
In ducj doi i câs al è stât impuartant il contribût di tancj di lôr che no jerin dentri di organizazions za struturadis, cundut che daûr (in tiermins cronologjics) e dentri (par ce che al tocje la struture organizative) di AutodermiNatzione al è pussibil ricognossi une componente plui fuarte di partîts o moviments za atîf tal teritori, tes competizions politichis e tes istituzions, tant che IRS (Indipendèntzia Repùbrica de Sardigna) e SNI (Sardigna Natzione Indipendentzia), cuant che pal Pat pe Autonomie chest al vâl dome par Patrie Furlane, intant che tancj di lôr a àn esperiencis soredut di aministradôrs locâi.
A son diviers i ponts di contat ancje sul plan programatic: lis cuistions che a tocjin i bêçs e duncje i rapuarts finanziaris cul stât centrâl, il teme de scuele e dai dirits linguistics e chei dal lavôr, dal welfare, dal ambient e des autonomiis locâls, cuntune critiche di fonde viers des politichis metudis in vore in ducj chescj setôrs de bande des diviersis maiorancis politichis che a àn rezût lis regjons Sardegne e Friûl-Vignesie Julie vie pai ultins dîs agns.
Programs, contescj e risultâts
Tai programs e te comunicazion si rive a vualmâ ancje cualchi diference di fonde, che e diven soredut des specificitâts des dôs realtâts, sedi sul plan istituzionâl che par ce che al tocje la situazion politiche, economiche e sociâl. Stant che no esist nissune regjon Friûl, daûr di une logjiche “teritoriâl e istituzionâl” il Pat pe Autonomie al scuen vê tant che riferiment la Regjon Friûl-Vignesie Julie, intant che par AutodetermiNatzione e je plui facile, par vie che ae Sardegne “reâl” i corispuint la Regjon Sardegne.
Se il Pat si presente tant che autonomist e il so profîl al somee jessi chel di une coalizion “di racuelte” e di sintesi tra posizions e esperiencis politichis diferentis, AutodetermiNatzione al palese un leam plui fuart cu la tradizion nazionalitarie sarde dai ultins cuarante agns, cuntun orientament plui a fuart progressist e indipendentist. In ducj i doi câs al ven fat indenant un refût clâr di sotanisim e “dipendentisim” e a vegnin dopradis almancul in part de comunicazion e de propagande lis lenghis propriis des dôs comunitâts.
Tes ultimis elezions politichis AutodetermiNatzione e à cjapât cuasi 20.500 preferencis al Senât (2,52% a nivel regjonâl) e 19.307 vôts ae Cjamare (2,22%) e il Pat al à vût 7.079 vôts ae Cjamare (1,02% a nivel regjonâl) e 5.015 al Senât (0,77%). L’obietîf di dutis dôs lis fuarcis politichis al è chel di vuadagnâ plui fuarce tes elezions regjonâl, che si varan chest an, ai 29 di Avrîl, in Friûl-Vignesie Julie e tal 2019 in Sardegne.
di Marco Stolfo


text:
LENGHE FURLANE
DISCRIMANADE
A SCUELE
--------
DAL MENSÎL
LA PATRIE DEL FRIÛL
Redazion e aministrazionV. Basilio Brollo, 6 - 33013 Glemone (Udin)
TEL. 0432 981411 - FAX 0432 891941
SCUELE. Une scuele piçule piçule.
Tal ultin editoriâl di Dree Valcic, il diretôr al à vût scrit de scuele, di ce che si spiete e di ce che si spere: dispès la realtât e je mancul sperançose e pui cragnose. O savìn che e esist une leç, o savìn ancje che al è un regolament e, magari cussì no, a mancjin i fonts necessaris par dâ atuazion e dignitât a ce che al è su cjarte. O savìn ben che ancje cuant che la int si esprim, cualchidun al cîr di meti a tasê dut: la vicende di Bruno Forte che al aplicave la leç, al è pai plui ancjemò un ricuart vîf.
In cheste suaze, o vin savût di un fat grâf sucedût tal Istitût Comprensîf di Tisane.
Une persone dal lûc, sustade cun me, mi à dite che no sintive la libertât di podê sielzi pal insegnament dal furlan a scuele.
Une mestre e cisicave, par no dî menaçave, che il frut che al varès fat furlan al varês saltât di fat 30 oris di talian intun an, scugnint dopo recuperâ, parcè che jê no varès spietât nissun: il program prin di dut, ancje prin dai fruts.
No dome, ma a nivel di segretarie, cualchi impiegât al spiegave, “diligjentementri”, par cuâl motîf che al jere miôr evitâ di pierdi timp cul furlan.
Fin chi, un al podarès dî: a son forsit impressions, ma purtrop no je cussì. Un sms mandât a plui di cualchi gjenitôr di une assegnade ae segretarie, al visave testualmentri cussì: “La maestra (…) invita a non iscrivere il bambino a friulano”.
Un at grâf, sanzionabil de leç, ma ancjemò plui grâf se si pense a chei che in maniere plui o mancul sporcje, a doprin il lôr rodul istituzionâl par messedâ la int par fâi fâ ce che lôr no condividin.
Al è un dirit podê no jessi dacuardi suntune cuistion: al è clâr che la leç sul furlan e à di jessi miorade, ma nol è onest compuartâsi cussì.
La persone che mi à metût a cognossince di chei fats, no sa ce fâ. Se e sburte pal furlan, come che e volarès cun altris gjenitôrs, e à pore di jessi discriminade. La tentazion di tasê e “inlineâsi” e je fuarte.
Une scuele cussì e da tant ce pensâ, ancje pal gjenar di condizionament che e impon e pal gjenar di “imprinting” che al ven dât ai fruts.
I fats fin ca, parcè che par fortune o vin sintût al telefon la dirigjente locâl Chiara Zulian che in bon furlan si è slontanade dai ategjaments ripuartâts, declarant la volontât di fâ lûs su la cuistion e di fâ rispietâ la leç. No jerin peraulis di circostance: la siore Zulian mi à, intun moment, tirât fûr almancul trê tipologjiis diferentis par doprâ il furlan in clâf multidissiplinâr, cence sparagnâ di dîmi lis dificoltâts che la scuele si cjate a vivi, sclarint ben che e crodeve personalmentri al valôr di une culture che e partìs di chenti par slargjâsi sedi al mont che a chês altris materiis.
No crôt che Tisane e sedi un câs isolât: dal sigûr no son dome sporcjetâts, ma il câs al fâs scrupulâ che la “fabriche de culture”, la scuele, no sedi chenti ancjemò ae altece de sô part, par vie che e samee bramâ une omologazion a plui nivei.
Al fâs pensâ ancje il fat di chei furlans che a glotin e che si cjatin a domandâsi ce fâ, vint il dubi ancje su ce che al sarès just fâ. La scuele dal coraç di jessi e esist ancje a Tisane, o soi sigûr, ma viodi il dam che e pues fâ une azion di bessole al fâs pensâ, no dome sperâ. Une anime antighe di 8 agns, mi à dite une dì: cui che nol à il coraç di jessi, nol podarà mai deventâ. La pedagogjie insegnade dai fruts. O vin ancjemò tant ce cjaminâ.
Mauro Della Schiava
Il 5 di Otubar 2012
----------------------


text:
Home > Servizis pal citadin > Dedicât a / Avigniments de vite
Menù de aree;: Servizis pal citadin
- Dulà lâ par...
- Dedicât a / Avigniments de vite
- Farmaciis
- Miedi
- Emergjencis e 118
- Telesocors e Teleassistence
- Continuitât assistenziâl (Vuardie mediche)
- Pai citadins tal forest
- Educazion sanitarie
- Pazients e visitadôrs
- Prestazions
- Call Center: Numar unic par salût e sociâl
- Citadins forescj
- Servizi Civîl Nazionâl
- December 10, 2019 Esercizi fisic e malatie croniche: si presente a Glemone il Centri pe Prescrizion Ai 16 Di Dicembar, aes 17.00, te aule Lodolo dal Presidi Ospedalîr di Glemone al va indenant...
- October 28, 2019 Campagne antinfluençâl 2019 al va indenant...
- September 30, 2019 Ritîr dai referts: gnove modalitât di consegne telematiche Si podarà viodiju sul Fassicul Sanitari Eletronic midiant de plateforme SE.SA.MO. al va indenant...


text:
sabato 1 dicembre 2012
FINÂL DAL FESTIVÂL EUROPEAN "LIET INTERNAZIONÂL"
1 commento:
Cui aial vinçût?RispondiElimina
http://www.ondefurlane.eu/liet-international-2012-i-vincidors/
La edizion 2012 dal Liet International, il festival european pe musiche in lenghe di minorance, che chest an si è davuelte a Gijón/Xixón, (Asturiis – Spagne) si è sierade di pôc.
La serade finâl di fat e je stade il moment di ponte di trê dîs di events dulà che a jerin protagoniscj musiche e culture tes lenghis mancul pandudis. Lis lenghis a son stadis al centri di chestis zornadis cui concierts dai grups selezionâts pal festival, cu le cunvigne sul rapuart jenfri minorancis linguistichis e musiche e cu la proiezion dal documentari Lingue in musica di Marco D’Agostini realizât a Udin in ocasion de edizion 2011 dal Liet International.
La serade finâl si è davuelte tal teatri dal centri culturâl Laboral, il plui grant des Asturiis e chel cu la miôr acustiche. Sul palc si son sfidâts 11 grups in rapresentance di ancjetantis lenghis e regjons di Europe, il lôr obietîf vinci il premi di miôr gnove cjançon in lenghe di minorance sunade dal vîf.
A àn viert il conciert i Dopu Cena, un grup cors di vot elements che al interprete la tradizion dal cjant cors in clâf moderne. E je state po la volte dai bascs Enroke, une zovine rock band che e à puartât dute la sô energjie sul palc dal Liet International. Lis vôs di Claudia Crabuzza e Claudio Gabriel Sanna compagnadis di un biel rangjament a àn puartât il public tes cjaldis atmosferis algheresis.
De Sardegne si è po passâts in Scozie cun Brian Ó hEadhra e il so toc vôs, ghitare e armoniche une vore leât ae tradizion musicâl gaeliche. E je stade po daspò la volte dai zovins udmurts IB&4CP e dal lôr pop fresc e origjinâl. Grande energjie e professionalitâts pai “parons di cjase”, la Asturiana Mining Company, che e à cjapât dentri il public te sô esibizion. Yldau, un doi dut feminin, al à puartât lis sonoritâts frisonis in clâf moderne sul palc dal festival.
Atmosferis plui rock e grancj assolo di ghitare pai FURLANS Jonokognos che, cu la vôs cjalde di Luca D’Angela, a àn scjaldât il teatri dal Laboral. La vôs intense di Lleuwen, cjantautore bretone di divignince galese, une vere incarnazion dal multilinguisim des minorancis, e à incjantât il public.
E à sunât po la zovanissime Ingire Karoline Gaup, cjantautore sami di 17 agns, che e à jemplât il teatri cu la magjie dal nord Europe. Gran finâl cui The Voodoolectric, un grup dut energjie, divertiment e tante voie di balâ rivât de basse sassonie.
La spiete par cognossi i nons dai doi vincidôrs e je stade jemplade di une super esibizion dai Dixebra, un jenfri i plui impuartants grups de sene asturiane dai ultins 25 agns, che al à sunât in centenârs di puescj ator pes Asturiis, pe Spagne e pe Europe. Il prin grup asturian a vê partecipât al Liet International tal 2008.
Il teatri al è sclopât cun cjançons e bai che lu àn scjassât intun miscliç di lenghis e voie di stâ insiemi.
Fuarte la azions dai zovins asturians presints in sale che a domandavin a gran vôs il ricognossiment de uficialitât de lôr lenghe.
Par finî lis premiazions.
Sfide al ultin vôt pal prin premi, assegnât de jurie internazionâl, che ancje chest an e à premiât une femine: la cjantautore bretone Lleuwen e il so toc “Ar gouloù bev”. Seconts par un vôt i cors Dopu Cena.
Vincidore dal premi dal public la Asturiana Mining Company.
I premis a son stâts consegnâts de Diretore gjenerâl de politiche linguistiche, Ana Maria Fueyo Llaneza, e di mr. Alexey Kozhemyakov, Diretôr de Segretarie de Cjarte europeane pes lenghis regjonâls o minoritariis dal Consei di Europe.
Apontament al an che al ven!
---------------


text:
Cavallo: «No si dîs nuie dai 3,5 miliarts in plui gjavâts
dal 2011 al 2018 a pet di chês altris Regjons speciâls»
Nol è dut aur chel al lûs. Giorgio Cavallo, ex conseîr regjonâl, tra i esperts plui atents in merit ai temis de autonomie dal Friûl, al è tranchant in merit al acuardi Fedriga-Tria che al à cambiât i tiermins dai prelêfs straordenaris dal guvier ai belançs dal Friûl-Vignesie Julie par fâ front aes dificoltâts de finance statâl.
__
Cavallo, parcè tant seticisim?
«Si viôt che, dal president Fedriga a ducj i assessôrs, a son daûr a recitâ un copion che al va daûr di une strategjie comunicative precise indreçade a enfatizâ i risultâts dal acuardi resint, sbandierant numars che in se no son fals, ma intes sieltis dai timps di fâ i confronts, a presentin la situazion tant plui rosade di chê che e je».
__
Provìn a sclarîlu plui intal detai ai letôrs da La Patrie dal Friûl.
«Il mantra principâl des declarazions e zire ator dal sparagn di 834 milions che si otignarès a pet dal acuardi precedent Serracchiani-Padoan. La prime osservazion e je che, dal pont di viste des circostancis economichis e politichis, a son dôs grandecis incomparabilis. Intal 2014, cuant che la presidente de Regjon Serracchiani si è acuardade cul ministri des Financis Padoan, si cjatavin propit tal centri dal gorc de crisi economiche taliane e de emergjence finanziarie dal Stât. La pression esercitade su lis Regjons e jere plui alte di chê di vuê in maniere incomparabile. Intal 2015, lis risorsis gjavadis in vie straordenarie dal guvier al belanç dal Friûl-Vignesie Julie, a son rivadis ae cifre record di 1 miliart e 198 milions, daûr dai dâts uficiâi de Cort dai Conts intal so judizi di parificazion dal belanç consuntîf regjonâl. Dopo, i viersaments a son calâts di plui o mancul 100 milions ad an tacant dal 2016. Un altri tai di 120 milions al jere previodût za pal 2019 dal rinovament dal acuardi cul guvier intai ultins mês de presidence Serracchiani. Se un confront si vûl fâ tra passât e futûr, al sarès stât plui coret gjavâ almancul il 2015, che al è stât straordenari a ducj i efiets, invezit si ‘nd à tignût cont par fâ slusî in mût artificiâl il risultât otignût di Fedriga. Il sparagn reâl nol è di 834 milions, ma di 450. Pôc plui de metât».
__
La assessore Zilli a La Patrie dal Friûl e à fevelât di un câl dal 2 par cent de pression dal guvier su lis financis regjonâls, dal 14,5 par cent al 12,5 par cent. I risultial?
«I 834 milions a son l’unic numar in assolût che al ven furnît de zonte, intant che par ducj chei altris si fevele di percentuâls, che si rivin a decodificâ cun mancul facilitât e control. Se nô o tradusìn in numars chest câl dal 2 par cent, di fat nol vûl dî nuie altri che il scont di 120 milions za otignût de Serracchiani dal ministri Padoan pal 2019, che si slargje ai agns 2020 e 2021. Di fat, duncje, no si cjatìn devant di un grant miorament, ma di une situazion di continuitât».
__
Ma intal acuardi Fedriga-Tria, viodial ancje elements positîfs?
«Dal sigûr. Par esempli la promesse di un flus di 400 milions di invistiments dal Stât in regjon pal trieni, in materiis tant che la sanitât (pai furniments), lis scuelis e lis stradis. Al è interessant osservâ che cualchidune di chestis materiis (fale i furniments pe sanitât) e je za di competence primarie de Regjon, che duncje midiant des compartecipazions ai tribûts e varès za di disponi di chês risorsis cence dipendi dai riparts dal Stât. Aromai di agns si va indenant cussì: lis oparis publichis primariis a son za di competence regjonâl, ma si fasin dome se il Stât al met i bêçs».
__
Dopo viodial altris elements interessants?
«Di sigûr l’impegn dal Stât di no fâ gnûfs tais fintremai che la percentuâl di prelêf ae nestre Regjon no sarà metude in linie cun chê di chês altris Regjons a statût speciâl. Cussì come che e je positive la concession de potestât regoladorie ae Regjon su lis impuestis locâls di caratar imobiliâr e la tratative par tornâ a une compartecipazion tributarie su la butade Ivz ai 9 decims. Dut câs, a son dutis promessis che a laran tradusudis in ancjetantis normis di atuazion dal Statût regjonâl midiant de azion de Comission Paritetiche e al sarà ben lei cun atenzion i tescj juridics. Par altri, nol è stât fat cognossi nancje il test complet dal acuardi Fedriga-Tria, duncje si resone dome su declarazions politichis. A ogni mût, o ai lassât di pueste par ultime la critiche plui pesante che o vuei fâ a chest acuardi che si base no tant su lis declarazions esplicitis, ma sui cidinôrs».
__
Ce si varessial di fâ par cjatâ fûr une ecuitât cun chês altris Regjons speciâls? La assessore Zilli a La Patrie dal Friûl e à certificât une pression dople sul nestri belanç regjonâl.
«Ducj i resonaments dal president Fedriga a son proietâts sul futûr. Ma se intai agns passâts, cemût che lôr a certifichin cui dâts te man, e je stade une disavualance fuarte di prelêf cun chês altris Regjons a statût speciâl, parcè no si pretindial dal Stât che al torni il malcjolt? Cheste diference ise justificade in cualchi maniere in tiermins di ecuitât tra i citadins? E se no lu è, a trop rivie cheste no ecuitât? Se dal 2011, cemût che si dedûs, o vin paiât plui o mancul 7 miliarts di prelêfs straordenaris al Stât, cheste disavualance e rivarès a plui o mancul 3,5 miliarts. E une part di chescj e varès vût di jessi stade metude in bande pal inviament dal federalisim fiscâl, ma nol è stât cussì. O vin di sierâ cheste partide cuntun sempliç e adatevul: “Cui che al à dât al à dât, cui che al à vût al à vût”. Calcolant i dams che chescj prelêfs a àn fat, cemût che a dimostrin i dâts macroeconomics, la zonte Fedriga e varès di domandâ al guvier Conte il varament di un plan straordenari di disvilup dedicât par esempli ae manutenzion dal teritori e al recupar de edilizie. Cheste e varès di jessi la bataie fondamentâl de Regjon Friûl-Vignesie Julie pai agns prossims». ❚
Roberto Pensa


text:
02 maggio 2014
Novitât e esperience par Cjampfuarmit
Chest mês a son lis elezions pal Comun di Cjampfuarmit e o ai acetât la candidature te liste de #LegaNord par #BacchettiSindic I letôrs di chest blog za mi cognossin, ma par cui che al rive chi pe prime volte al è just presentâmi. O ai 37 agns e o soi nassût a Dielsdorf in Svuizare. O soi dipendent public e gjornalist publicist. O ai za vude esperience come aministradôr public dal 2000 al 2012 (assessôr e conseîr comunâl, component Anci Zovins, Arlef). O colabori cun diviers gjornâi e associazions culturâls a pro dal Friûl. O soi vignût a stâ a #Cjampfuarmit tal 2011 e mi plasarês di podê meti a disposizion lis mês competencis pe aministrazion di chest Comun parcè che o pensi che partecipâ ae vite dal paîs al sedi un dirit, ma ancje un dovê di ogni citadin par dâ in prime persone il propri contribût par cirî di miorâ la cualitât de vite de comunitât.
Par me TRASPARENCE e PARTECIPAZION no son dome un slogan.
CIRIMI ancje su:
TWITTER: @romanini77
FACEBOOK: fanpage Christian Romanini in Comun a Cjampfuarmit.
Par me TRASPARENCE e PARTECIPAZION no son dome un slogan.
CIRIMI ancje su:
TWITTER: @romanini77
FACEBOOK: fanpage Christian Romanini in Comun a Cjampfuarmit.
Nessun commento:
Iscriviti a: Commenti sul post (Atom)


text:
Inte Val dal Cjarsò – cognossude ancje tant che Cjanâl d’Incjaroi – vuardeade des Alps Cjargnelis, si cjate Paulâr che, cun pôc plui di 2.700 abitants, al è il secont comun plui popolôs de Cjargne.
Il non al ven cuasi dal sigûr dai prâts verts des sôs monts: “pabolarium” (che par latin al vûl dî “pasc, passon”). La seconde ipotesi e fâs nassi la sô origjin de gruesse presince di plantis di cjastinârs salvadis inte valade: “povui, poulârs”, ven a stâi “lûc dai cjastinârs”. Vuê o vin tant che testemoneance di cheste version, i unics doi arbui secolârs di place Julia, eredis di une culture ben plui grande.
Jentrâ a Paulâr a pît e je la maniere miôr par visitâlu e par usâ i voi ae bielece de nature che lu cengle. Si consein massime i itineraris che a coleghin lis malghis Piçul, Zermula e Meledis, cognossudis pe cualitât dai prodots casearis. A meretin dal sigûr une visite ancje il foran che si à formât tal torint Cjarsò in localitât Ramaç, e i salts di aghe de val. Fra chescj si à di segnalâ chel di Salin, amât de poetesse Caterina Percoto, che achì e passave par solit lis vacancis. Intal centri dal paîs o cjatarês il Palaç Calice Screm, un complès architetonic cun lozis carateristichis metudis une parsore di chê altre, e che al è considerât il prototip de cjase de Cjargne; e il Palaç dal Sietcent Linussio Fabiani, dimore de famee di Jacopo Linussio, il creadôr di une tra lis plui grandis manifaturis tessilis dal Sietcent in Europe.
Il toc fuart de citât al è il Museu Musicâl Mozartina, colezion privade di struments di epoche, metûts adun dal mestri Giovanni Canciani, insegnant di musiche nassût e resident ancje in dì di vuê a Paulâr. Il museu al è logât intal vieri palaç cognossût tant che Cjase Scala e al à metût adun struments che a rivin de France, de Italie, de Austrie e de Gjermanie. Jenfri di chescj, un orghin fat intal 1650 di Giovanni Battista Testa, propit une maravee de tecniche, che al à 320 canis intun spazi pardabon strent.
A Paulâr al è di ûs comun il cjargnel, variante de lenghe furlane.
Par discuvierzi il laboratori e il spetacul di Falù a Paulâr cliche achì.
Nella Val Chiarsò, detta anche Canal d’Incarojo, protetta dallo sguardo vigile delle Alpi Carniche sorge Paularo che, con poco più di 2700 abitanti, è il secondo comune più popoloso della Carnia.
Ai verdi prati delle sue montagne probabilmente deve il nome: “pabolarium” (“pascolo” in latino) o, come seconda ipotesi che fa risalire l’origine alla forte presenza di piante d’ippocastano nella vallata, “povui-poulars”, “luogo degli ippocastani”. Lo testimoniano oggi gli unici due alberi secolari di piazza Julia, eredi di ben più vasta piantagione.
Entrare a Paularo a piedi è il miglior modo per visitarla, abituando gli occhi alla bellezza della natura che la circonda. Caldamente consigliati sono gli itinerari che collegano le malghe Pizzul, Zermula e Meledis, conosciute per la qualità dei prodotti caseari, ma meritano sicuramente una visita anche la forra creata dal torrente Chiarsò in località Ramaz e le tante cascate della conca, tra cui va ricordata quella di Salino, cara alla poetessa Caterina Percoto che qui era solita passare i periodi di vacanza. In centro al paese troverete il Palazzo Calice Screm, un complesso architettonico con caratteristiche logge sovrapposte considerato il prototipo della casa carnica, e il settecentesco Palazzo Linussio Fabiani, dimora della famiglia di Jacopo Linussio, il creatore di una delle maggiori manifatture tessili settecentesche d’Europa.
Pezzo forte della città è il Museo Musicale Mozartina, collezione privata di strumenti d’epoca raccolti dal maestro Giovanni Canciani, insegnante di musica nativo e residente tutt’oggi a Paularo. Il museo ha sede nell’antico palazzo conosciuto come Casa Scala e raccoglie strumenti provenienti da Francia, Italia, Austria e Germania. Tra essi compaiono l’organo realizzato nel 1650 da Giovanni Battista Testa, un vero eproprio prodigio della tecnica che raggruppa ben 320 canne in uno spazio assai ristretto.
A Paularo è d’uso corrente il carnico (ciargnèl), una variante della lingua friulana.
Per scoprire il laboratorio e lo spettacolo di Falù a Paularo clicca qui.


text:
La Orchestre
Une componente che e catalize la atenzion dal public dilunc lis nestris esibizions e je dal sigûr chê orchestrâl. Cumò la orchestre si compon di ben 15 musiciscj ven a stâi: 6 armoniciscj: Giorgio, Enzo, Andrea, Enrico, Massimiliano, e Filippo; trê clarinetiscj: Flaviano, Raffaele e Jacopo; trê ghitariscj: Claudio, Mattia e Silvia; la violiniste Lara; la flautiste Daria e chel che al sune il liron Roberto.
Tal cors di chescj agns, i bravissims sunadôrs che si son dâts la volte a àn savût no dome interpretâ cun maestrie i motîfs popolârs furlans, ma si son ancje ativâts inte ricercje di musichis tradizionâls e inte composizion di gnovis melodiis, cence mai dismenteâ di tramandâlis ai gnûfs components de orchestre.
E je stade tal principi condusude dal president onorari Mestri Giorgio Miani, la orchestre e je in dì di vuê direzude dal mestri Flaviano Miani.
Par valorizâ e rindi il just merit a chest impegnatîf lavôr, ciertis musichis a son stadis racueltis in cassetis, discs e cd.
La Produzion Musicâl
ALTRE COLLABORAZIONI MUSICALI DEL GRUPPO CON ALTRI AUTORI
2001- Sì sì che jo bali! Folkest dischi – CD autori vari2001. Per l’AGFF Associazione Gruppi Folcloristici Friulani


text:
Zuan Frau al è chel che in Friûl al à coordenât par prin chê che in dutis lis lenghis (fûr che par talian) si clame “politiche linguistiche”. Di president dal Olf (Osservatori su la lenghe e la culture furlane) tai agns dal 1997 al 2003 al à sburtât in dutis lis direzions par dâ dignitât ae lenghe e fâ cressi la produzion par furlan, cjolint a model lis plui evoludis realtâts des minorancis in Europe par imparâ a fâ ce che nol jere mai stât fat: un seri tentatîf di promozion de lenghe furlane, che al judàs i furlans a cjapâ cussience de lôr identitât e de lôr culture. Par chest Frau al è l’om ideâl par tamesâ ce che vuê si varès di fâ par promovi la culture in Friûl.
La nestre rubriche si clame “Di bessôi”. I furlans intindino la lôr culture come alc di esclusîf e origjinâl o no?
«Mi somee che tantis voltis la culture furlane e fâs il pecjât di jessi une vore autoreferenziâl. E se la culture e rapresente un veicul di espression e di incressite di une comunitât, o pues dî che la espression “di bessôi” no centre nuie cu la culture che e nas de contaminazion, de curiositât, de viertidure viers di chei altris. Culture al è slargjâ la vision sul mont, jessi cussients des nestris tradizions e esperiencis ma ancje di chês di chei altris. Ce che nus mancje e je la volontât di fâsi cognossi al di fûr di chenti, e di lâ pal mont a cognossi chei altris. I nestris vons lu àn fat e a àn puartade la culture furlane ator pal mont in maniere cussì cunvinte e profonde che pardut ju presein e ju stimin. A àn supât doimil agns di storie, di tiere, di cusine, di paisaç e a son stâts bogns di trasferîju inaltrò in maniere di puartâ ator il non de nestre Patrie. A son lôr i ambassadôrs de nestre culture tal mont»…
Duncje il model dai emigrants al è ancje un model culturâl…
«Bisugne jessi bogns di confrontâsi cun ducj, a partî di cui che nus è plui dongje e di chei, come chês altris minorancis, che a àn i nestris stes problemis. Ma nus covente simpri cjalâ aes esperiencis dulà che la nestre specificitât e po cjatâ un rimpin par cressi. Vuelial un altri esempli? Pasolini de bande di sô mari al à supât la culture de sô int, la ereditât dai vons, e le à messedade cui plui inovatîfs butui dal pinsîr de sô epoche. Chest nus covente: vierzisi al di fûr. Restant achì e cjalantsi l’umbriçon no si va di nissune bande: bisugne capî dulà che al va il mont. I nestris vons lu àn capît parcè che a son stats “libars di scugnî lâ”, ma i nestris fîs invezit a àn ducj i imprescj prin di dut tecnologjics ma anche materiâi par cognossi dut dal mont dulà che a vivin».
Dispès però al capite che no cognossin il Friûl…
«Chest al è vêr e nol è un ben. Ma la scuele e lis fameis a àn di fâ di plui a nivel di cussientizazion dai furlans che a vignaran. Nol è un misteri che inte nestre societât ducj si ricognossin tant che furlans, ma no rivin a dâ bataie pai lôr dirits linguistics e a sburtâ cu la loro passion identitarie lis decisions dai sorestants. Cuant che lu fasin a otignin robis impuartantis come la Universitât».
Ma la Universitât ise pardabon un lûc di trasmission e cressite de identitât furlane cemût che a pensavin chei che le àn domandade cun fuarce?
«La Universitât tai ultims trentecinc agns e à puartât nivei une vore pençs di cressite de culture in Friûl. Plui dotôrs, plui culture, plui libris, plui dibatit: nissun al po fâ di mancul di considerâlu. E à vierzût i furlans al mont fasintju cressi intes lôr cognossincis e intes lôr competencis par frontâ miôr la globalizazion. Dut câs al somee strani che l’unic front ancjemò viert al è propit chel de bataie par fâ cressi intai furlans une cussience di ce che a son. Alì la Universitât, par jessi onescj, e à ancjemò cetant ce lavorâ».
Isal par chest che in Friûl a mancjin vuê grancj scritôrs o grancj artiscj?
«Muarts Sgorlon, Bartolini e Maniacco mi somee che inte culture furlane al sedi un vueit che nancje un non impuartant come chel di Pierluigi Cappello di bessôl nol è in stât di jemplâ. Intal mont de art, muart Ciussi, nus restin Celiberti e Zigaina ma ancje in chest setôr no mi somee che il Friûl al sclopi di nons che si fasin cognossi di là dal Tiliment. La nestre vuê e je une societât pôc creative: sperìn che l’aiar al cambi». ■
WALTER TOMADA
DI BESSÔI – POLITICHE LINGUISTICHE. La culture e je “vierzisi” al mont............
Zuan Frau al è chel che in Friûl al à coordenât par prin chê che in dutis lis lenghis (fûr che par talian) si clame “politiche linguistiche”. Di president dal Olf (Osservatori su la lenghe e la culture furlane) tai agns dal 1997 al 2003 al à sburtât in dutis lis direzions par dâ dignitât ae lenghe e fâ cressi la produzion par furlan, cjolint a model lis plui evoludis realtâts des minorancis in Europe par imparâ a fâ ce che nol jere mai stât fat: un seri tentatîf di promozion de lenghe furlane, che al judàs i furlans a cjapâ cussience de lôr identitât e de lôr culture. Par chest Frau al è l’om ideâl par tamesâ ce che vuê si varès di fâ par promovi la culture in Friûl.


text:
Un segnâl di lûs, tant che un fûc, chi dongje Felet, dome par cheste gnot: Sonia, Tiziana, Silvia, Priska e Lucia nus judaran a jentrâ ta cheste (atmo)sfere terestre e magjiche.”
martedì 21 giugno 2011
GNOT DI SANT ZUAN - JOIBE ai 23 di JUGN dal 2011
GNOT
DI SANT ZUAN
JOIBE
ai 23 di JUGN dal 2011
"la jentrade e je gratuite"
A Culugne, te aree verde di
Vie Damiano Chiesa
(dongje dal cjamp di balon),
aes 9.00 di sere,
si torne a vivi in poesie e musiche
une gnot magjiche te tradizion furlane.
“Al sucêt di agns e agnorums……che lis stagjons a corin, che il soreli al tocji il pont plui alt tal solstizi d’Istât di Jugn, che la gnot dai 23 di Jugn a sedi la plui curte, e che il fûc e la aghe a vignedin doprâts tant che elements magjics….Ator ator dai fûcs si cjantave e si balave e te vee jenfri la gnot e la buinore, lis rosis bagnadis de rosade a lusivin tant che segnâi. Altanisie, jerbe di Sant Pieri, vermene, jerbe di Sant Zuan, osmarin, savôrs, lavande, salvie, mente, rude a son jenfri chês che a vegnin cjapadis sù ancjemò vuê par fâ il Mac.
Te gnot di Sant Zuan e va in flôr ancje la felete: une jerbe che nissun al viôt mai in flôr parcè che tal moment che e sflorìs te stesse gnot e va in semence e e torne come prin.
Un segnâl di lûs, tant che un fûc, chi dongje Felet, dome par cheste gnot: Sonia, Tiziana, Silvia, Priska e Lucia nus judaran a jentrâ ta cheste (atmo)sfere terestre e magjiche.”
Un segnâl di lûs, tant che un fûc, chi dongje Felet, dome par cheste gnot: Sonia, Tiziana, Silvia, Priska e Lucia nus judaran a jentrâ ta cheste (atmo)sfere terestre e magjiche.”
La serade e sarà centrade sul teme des “Jerbis magjichis”. O varìn di fat une antropolighe e ricercjadore, Sonia Zanier, che nus introdusarà, cun fâ inmagant, lis jerbis dal Mac di Sant Zuan compagnade di Cristina Cescutti. E daûr, lis poetessis Tiziana Novello e Silvia Lanfrit che nus pearan ae cjadene magjiche des peraulis che a tocjin lis cuardis dal profont. E sù de profonditât nus tiraran fûr lis notis de vôs e de ghitare di Priska, dal violin di Lucia Clonfero e di un ospit forest, Andrea Bettini, che al compagnarà lis feminis cul piano.
In câs di ploie la serade si tignarà al Teatri Bon di Culugne.
E je une iniziative dal Comun di Tavagnà – Sportel pe Lenghe Furlane – in colaborazion cun la Cooperative di Informazion Furlane/Radio Onde Furlane e la direzion artistiche di Lucia Gazzino de Associazion Pionîrs.
L’event al è patrocinât de Provincie di Udin.
Pubblicato da Comitât pe Autonomie e pal Rilanç dal Friûl a 20:43
Etichette: Lingua friulana, musica, poesia
Iscriviti a: Commenti sul post (Atom)


text:
Cividât: il cjampanili
Home Trois Troi Furlan Cuarte tape Cividât Foto 8
Castelmonte - Masarolis
Località attraversate
Interessant l'orloi antîc a oris italichis (la ultime ore de zornade e segnave il tramont dal soreli) dominât di un cuadrant di fier a oris forestis (cu la 24e ore che e segne la miezegnot).
Sul flanc dal cjampanili e je une meridiane dal 1778 costruide dal astronom di Cormons G. Barzellini doprade par justâ l'orloi imprecîs dal cjampanili.
Steme comunâl
di Cividât
Castelmonte - Masarolis
Località attraversate
Steme comunâl
di Cividât
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
FONDAZIONE FRIULI
A son 158 i progjets presentâts par partecipâ ai bants tematics 2018 inviâts de Fondazione Friuli che chest an e metarà a disposizion 1 milion e 900 mil euros in graciis dal contribût metût di Intesa San Paolo. La iniziative e je stade presentade ai 30 di Mai te sede de Fondazione Friuli in vie Manin a Udin. Chê inviade cun Intesa San Paolo e je pe fondazion une colaborazion vincente, viodût che si trate di une bancje dal teritori che e davuelç un rûl impuartant tal sostegn ae culture, ae art e ae economie: duncje, e à decidût di sostignî une progjetualitât inovative e funzionante, metintsi in scolte des dibisugnis de comunitât cun intervents plui smirâts e in linie cu lis sfidis dal futûr.
Intant dal incuintri, si à volût dâ cont propit di cheste strategjie condividude cui bants 2018 indreçâts a istruzion, welfare e restaur dai bens artistics: midiant di chescj, tantis associazions e ents che a operin a Udin e Pordenon a podaran tacâ a doprâ risorsis che, se no, no saressin disponibilis ancje par vie dai fonts publics che a son in câl.
«La oportunitât di lançâ i trê bants istituzionâi di Intesa Sanpaolo – al à dit il president de Fondazione Friuli Giuseppe Morandini – e à moltiplicât la pussibilitât di intervent, cjatant une rispueste pronte des associazions, che a àn presentât progjets inovatîfs di rêt a alt potenziâl in tiermins di impat sociâl, culturâl e economic, in stât di creâ efiets sul teritori dulà che al è previodût l’intervent».
La sale cunvignis di vie Manin e à ospitât la associazion di volontariât onlus Laluna di San Zuan di Cjasarse e la Fondazion Morpurgo-Hofmann onlus. Laluna e à presentât un progjet inte suaze dal bant welfare clamât “Lalunanuova 2.0”, che al previôt la realizazion di orts sociâi che a produsin prodots biologjics. L’obietîf al è chel di realizâ une cusine che e permeti la continuazion de filiere midiant de lavorazion dai prodots de tiere e de lôr distribuzion ae comunitât locâl: si implearan fin a dîs personis cun disabilitâts.
Dentri dal plan di ricualificazion di borc Praclûs, al jentre invezit il progjet de Asp La Quiete di Udin par doprâ la zone militâr e di recupar e risanament conservatîf dal imobil “ex alozament dal personâl religjôs”, che al ospitarà la gnove sede operative de Fondazion Morpurgo-Hofmann e il Centri di ricercje invecjament atîf (Cria).
Al tiermin dal incuintri, il diretôr regionâl di Intesa Sanpaolo Renzo Simonato al à donât al president Morandini la pergamene siglade dal re di Italie Emanuele III di Savoia ai 5 di Otubar dal 1924 cuant che si à inviade la costruzion dal ospedâl civîl di Udin, dulà che la casse di sparagn di Udin e veve contribuît a comprâ il teren e po e veve dât il so contribût. A son stâts donâts ancje la pene, il calamâr e la cjace doprade pe prime piere: «Cun chest – al à spiegât Renzo Simonato -, o vin volût marcâ il leam fuart che o vin simpri vût cul teritori, inte continuitât di une tradizion antighe che e met dongje il sens di responsabilitât sociâl cui valôrs leâts ae economie reâl. In merit a chest, o ricuardi che tal nestri plan di imprese 2018-2021 si previôt che Intesa Sanpaolo e deventi un pont di riferiment ancje in tiermins di responsabilitât sociâl e culturâl». ❚
Piero Cargnelutti


text:
Paolo Foramitti, grant apassionât di storie soredut napoleoniche (viôt la Patrie di Setembar, pagj. 12, ndr), al è «cultôr de materie» e «ricercjadôr assegnist» li dal dipartiment di Filosofie de Universitât dal Friûl. Stant che al è assistent dal Cors di storie dal Friûl Vignesie Julie dal Ateneu, i vin fat cualchi domande su cemût che si insegne cheste materie.
Cemût mai un cors di storie dal Friûl Vignesie Julie tal Ateneu furlan? Esistial un cors dome di storie dal Friûl?
No, nol esist e secont me nol varès cuissà ce sens. La nestre realtât di riferiment atuâl e je cheste regjon. Za i students no san tant di chê, figurìnsi se si metìn a fâ separazions. Cun di plui che un cors “FVJ” al covente ancje par fâ cognossi che lis dôs realtâts a son apont diviersis.
I arlêfs sono interessâts?
Sì, o disarès che a son interessâts, parcè che e je une storie che nissun i à mai contât. Al vâl ancje e massime pai furlans.
Cuai sono i tescj di riferiment?
Chest al è un pont un tic duliôs. A son plui libris. Di base al è il libri dal Leicht (che al fo dean de Societât Filologjiche Furlane sot dal fassisim, ndr) e chel di Paschini, ma a son tescj di utilitât parziâl. Il Leicht nol è inzornât daûr lis ultimis ricercjis storichis, al patìs la sô etât. Il Paschini al è masse penç e al trate soredut de storie medievâl. Po dopo o vin i tescj di Maniacco, Menis, Ellero, parzialmentri valits, ma mai organics. Nol esist un manuâl di riferiment cuntune cronologjie omogjenie, il plui pussibil obietîf, che al rispuindi aes esigjencis didatichis dal dì di vuê. Al coventarès ancje che i students a cjatassin il libri in librarie.
Un personaç de storie dal Friûl che nol è innomenât ma che al larès riscuviert?
A saressin di discuvierzi ducj i personaçs de storie furlane. A part forsit un pâr di patriarcjis, cui saial nuie de storie dal Friûl? Fra dute cheste storie platade mi ven indiment la figure di Marc di Morùs, ultin puartebandiere dal Patriarcjât, che al refudà di consegnâ il confenon a Vignesie che e veve concuistât il Friûl. Marc al continuà une sorte di vuerilie cuintri dai venezians prime di jessi brincât e di murî in preson.
Dree Venier
SPECIÂL. Al mancje il libri di storie furlane............
Paolo Foramitti, grant apassionât di storie soredut napoleoniche (viôt la Patrie di Setembar, pagj. 12, ndr), al è «cultôr de materie» e «ricercjadôr assegnist» li dal dipartiment di Filosofie de Universitât dal Friûl. Stant che al è assistent dal Cors di storie dal Friûl Vignesie Julie dal Ateneu, i vin fat cualchi domande su cemût che si insegne cheste materie.